**Πρόσκληση συμμετοχής**

**στην ομάδα που θα εκπροσωπήσει το Πανεπιστήμιο Ιωαννίνων**

**στην 7η διοργάνωση του Βραβείου Goncourt Ελλάδας 2025-2026**

Το διάσημο αυτό λογοτεχνικό βραβείο απονέμεται στη Γαλλία από την **Ακαδημία Goncourt**.

Παράλληλα, περισσότερες από 37 χώρες οργανώνουν τον διαγωνισμό **Choix Goncourt-Etranger**, που είναι αποτέλεσμα συνεργασίας των Γαλλικών Ινστιτούτων με Πανεπιστημιακά Ιδρύματα σε όλον τον κόσμο.

Το **Λογοτεχνικό Βραβείο Goncourt Ελλάδας** θεσπίστηκε στη Θεσσαλονίκη το 2019, με εμπνευστή τον Γάλλο δημοσιογράφο, συγγραφέα και μέλος της Ακαδημίας Goncourt, Pierre Assouline. Διοργανώνεται για 7η συνεχόμενη χρονιά από το Γαλλικό Ινστιτούτο Θεσσαλονίκης, σε συνεργασία με το Γαλλικό Ινστιτούτο Ελλάδος και την Ακαδημία Goncourt.

Στην Ελλάδα οι κριτικές επιτροπές αποτελούνται από φοιτητές/τριες διαφόρων τμημάτων που καθοδηγούνται από έναν καθηγητή ή μια καθηγήτρια. Στην περσινή διοργάνωση συμμετείχαν 10 πανεπιστήμια και περίπου 100 φοιτητές και φοιτήτριες συνολικά. Κατά την διάρκεια της χρονιάς, κάθε ομάδα διαβάζει τα τέσσερα μυθιστορήματα που έχει προκρίνει η Ακαδημία Goncourt (θα ανακοινωθούν στις 28 Οκτωβρίου) και τα οποία τους προμηθεύει το Γαλλικό Ινστιτούτο.

Στο **Πανεπιστήμιο Ιωαννίνων**, η ομάδα συνέρχεται μια φορά την εβδομάδα **διαδικτυακά** και συζητά χαλαρά και ελεύθερα για τους συγγραφείς, τα κείμενα, την θεματολογία, τα σχόλια κλπ. Επιπλέον, καθ' όλη τη διάρκεια της χρονιάς, το Γαλλικό Ινστιτούτο Θεσσαλονίκης διοργανώνει διαδικτυακές συναντήσεις με τους τέσσερις υποψήφιους/ες συγγραφείς, ώστε κάθε ομάδα να διαμορφώσει την κριτική της άποψη.

Η τελική διαβούλευση για την ψηφοφορία και ανάδειξη του νικητή του Βραβείου Goncourt Ελλάδας είναι **υβριδική**, και γίνεται στην Θεσσαλονίκη τον Ιούλιο. Το Γαλλικό Ινστιτούτο αναλαμβάνει το κόστος μετακίνησης και διαμονής σε ξενοδοχείο για 2 μέλη από κάθε ομάδα.

Την ομάδα των φοιτητών/τριών του Πανεπιστημίου Ιωαννίνων γύρω από τον θεσμό των λογοτεχνικών βραβείων Goncourt για το ακαδημαϊκό έτος 2025-26 πλαισιώνει η καθηγήτρια του Τμήματος Μουσικών Σπουδών Μαρία Ζουμπούλη.

Όσοι/ες ενδιαφέρονται να συμμετάσχουν στην φετινή διοργάνωση, καλούνται να απευθύνουν ηλεκτρονικό μήνυμα στο zoubouli@uoi.gr, **όχι αργότερα από τις 26/10**, σημειώνοντας:

1. Όνομα
2. Email (ιδρυματικό)
3. Κινητό τηλέφωνο
4. Τμήμα προέλευσης
5. Έτος φοίτησης
6. Επίπεδο γλωσσομάθειας

**Σας ευχαριστούμε εκ των προτέρων για την ανταπόκρισή σας,**

**την οποία ενθαρρύνουμε, όποιο και αν είναι το επίπεδο των γαλλικών σας.**